Engelsk, spansk og italiensk interesse for Van Persie
I går meldte Arsenals kaptein og stjernespiss Robin van Persie på egne nettsider at han ikke har tenkt å fornye kontrakten med London-klubben han har spilt for siden 2004. Hans nåværende kontrakt går ut sommeren 2013. I uttalelsen sa Van Persie også at han og klubbledelsen er uenige om i hvilken retning Arsenal bør utvikle seg videre. Arsenal reagerte på Van Persies utspill med å komme med en uttalelse på hjemmesidene deres om at de respekterer Van Persies valg, samtidig som de sier de er sikre på at nederlenderen vil bli i klubben ut kontrakttiden, altså til sommeren 2013.Ifølge avisen The Telegraph skal ikke stemningen på bakrommet i Arsenal være like god som den offisielle meldingen indikerer. Klubbledelsen skal være i harnisk over at spilleren kom med det de ser på som en provokativ uttalelse. De ble ifølge Telegraph ikke gitt noen advarsel om at Van Persie ville komme med utspillet. Arsenal-trener Arsène Wenger skal senest denne uken ha sagt at han vil beholde Van Persie, uansett hva det koster. Spissen ble toppscorer i Premier League forrige sesong etter at han scoret 30 mål for Arsenal.Manchester City, som forrige sesong lokket til seg tidligere Arsenal-spiller Samir Nasri, Manchester United og italienske Juventus skal være interessert i å signere Van Persie. I tillegg blir det meldt i The Telegraph at klubber som Barcelona, Chelsea og Real Madrid holder et øye med spissen. Arsenal skal ikke ha mottatt noen formelle bud på eller forespørsler etter den nederlandske spilleren. For Manchester City er et kjøp av Van Persie avhengig av at de greier å kvitte seg med noen av spissene de allerede har. Spillere som Emmanuel Adebayor, Edin Dzeko og Roque Santa Cruz skal være på vei bort fra klubben. Ifølge den britiske tabloidavisen Daily Mirror skal City være villig til å gi Van Persie en ukelønn på opptil 220.000 pund, over to millioner norske kroner, noe som vil gjøre han til en av de best betalte i klubben, sammen med Yaya Toure og Carlos Tevez.
Mens Arsenal er i harnisk over stjernespissen Robin van Persies kontraktutspill, skal flere klubber, både i og utenfor England, være interessert i å kjøpe den nederlandske spilleren.